Ο **Οτμάν Καάκ** (αραβικά: عثمان الكعّاك‎, γαλλικά: Othman Kaak‎), γεννημένος στις 15 Οκτωβρίου 1903 στο Γκαμάρτ και αποβιώσας στις 15 Ιουλίου 1976 στην Ανάμπα, ήταν Τυνήσιος ιστορικός.

Νεανικά χρόνια
--------------

Γόνος οικογένειας της Τύνιδας καταγόμενης από Ανδαλουσιανό μετανάστη, εγκατεστημένο στην Τυνησία κατά τη διάρκεια του 17ου αιώνα, και αποτελούμενης κατά κύριο λόγο από γαιοκτήμονες μεταξύ του 19ου και των αρχών του 20ού αιώνα, είχε, συνολικά, τρεις αδερφούς, μεταξύ των οποίων τον μεγαλύτερο αδερφό του, τον μεγάλο βεζίρη Μουσταφά Καάκ.

Ο Οτμάν Καάκ ξεκίνησε τις σπουδές του στο κουτάμπ (κορανική σχολή). Στη συνέχεια, συνέχισε τις σπουδές του στη Ζιτούνα, όπου και αποφοίτησε λαμβάνοντας δίπλωμα θεολογίας, το *τατουί*. Παράλληλα, ακολούθησε σπουδές στο Κολλέγιο Σαντικί. Το 1926, αναχώρησε με προορισμό τη Γαλλία, όπου και έλαβε προπτυχιακό τίτλο σπουδών στη φιλολογία (γαλλικά: *licence ès lettres*‎) από τη Σορβόννη, ενώ, παράλληλα, παρακολούθησε σεμινάρια στη Σχολή Ανατολίτικων Γλωσσών, καθώς και στο Κολλέγιο της Γαλλίας. Κατά το διάστημα παραμονής του στη Γαλλία, έμαθε αριθμό ξένων γλωσσών, όπως γαλλικά, αγγλικά, ιταλικά, ισπανικά και γερμανικά, ενώ, παράλληλα, ήρθε σε επαφή με γλώσσες, όπως τα περσικά, τα βερβερικά και τα χιμιαρικά.

Σταδιοδρομία
------------

Το 1928, κατέστη καθηγητής ιστορίας και γεωγραφίας στην Ανώτατη Σχολή Αραβικής Γλώσσας και Λογοτεχνίας. Στη συνέχεια, εργάστηκε ως καθηγητής στην Εθνική Σχολής Διοικήσεως στην Τύνιδα. Διαλέκτης ενώπιον λογοτεχνικών κύκλων, διετέλεσε γενικός γραμματέας αραβόγλωσσων προγραμμάτων στην Τυνησιακή Ραδιοφωνική Εταιρεία (γαλλικά: *Radiodiffusion tunisienne*‎) μεταξύ του 1938 και του 1943. Κατά τη διάρκεια της δεκαετίας του 1930, γυναικεία οργάνωση, γνωστή ως Εταιρεία Τυνήσιων Κυριών (γαλλικά: *Société des dames tunisiennes*‎, στέγασε την έδρα της κατά τη διάρκεια των θερινών μηνών εντός της οικίας του ιδίου και της συζύγου του. Υπεύθυνος του τμήματος αραβικών βιβλίων στη Δημόσια Βιβλιοθήκη της Τύνιδας, ο Καάκ, στη συνέχεια, κατέστη γενικός επιμελητής του ιδρύματος, το οποίο, στην πορεία, μετεξελίχθηκε στην Εθνική Βιβλιοθήκη της Τυνησίας έπειτα από την ανεξαρτητοποίηση της χώρας, πιο συγκεκριμένα μεταξύ του 1956 και του 1965. Στη συνέχεια, διετέλεσε σύμβουλος του Υπουργού Πολιτισμικών Υποθέσεων μεταξύ του 1965 και του 1967.

Ως ιστορικός, ο Οτμάν Καάκ μελέτησε την τυνησιακή ιστορία, εκδίδοντας, μεταξύ άλλων, το *La société tunisienne à l'époque aghlabide* (ελληνικά: *Η τυνησιακή κοινωνία κατά την αγλαβιδική περίοδο*), καθώς και την αλγερινή ιστορία, εκδίδοντας, το 1925, το *L'histoire générale de l'Algérie* (ελληνικά: *Η γενική ιστορία της Αλγερίας*). Παράλληλα, ανέλυσε την αραβική ποίηση και δημοσίευσε μελέτες σχετικά με τη διατήρηση της τυνησιακής κληρονομιάς στην αραβική γλώσσα, μέσω, μεταξύ άλλων, των περιοδικών *Al Badr* και *Al Fajr*.

Συνολικά, έχει εκδώσει, περίπου, σαράντα βιβλία, ορισμένα εκ των οποίων δεν έχουν ακόμη εκδοθεί, σχετικά με την ιστορία, τη λογοτεχνία, την παράδοση, καθώς και τη μελέτη των γλωσσών.

Επιλεγμένη εργογραφία
---------------------

* (Αραβικά) *تاريخ الجزائر العام* [*Γενική ιστορία της Αλγερίας*]. 1926. .
* (Τουρκικά) *Kuzey Afrika Türk İdare ve sanatı*. Τσανκαγιά: Πανεπιστήμιο Μπιλκέντ. 1959.
* (Αραβικά) *أغاني أحمد خير الدين* [*Άσματα του Αχμέντ Χαϊρεντίν*]. Τύνιδα: Maison tunisienne d'édition. 1968.
* (Αραβικά) *التقاليد و العادات التونسية* [*Τυνησιακά έθιμα και παραδόσεις*]. Τύνιδα: Maison tunisienne d'édition. 1972. .
* (Αραβικά) *العلاقة بين تونس و إيران* [*Οι σχέσεις μεταξύ Τυνησίας και Ιράν*]. Τύνιδα: Maison tunisienne d'édition. 1972. .

Παραπομπές
----------

1. 1 2 3 4 5  (Αραβικά) «Directeurs de la Bibliothèque nationale». *bibliotheque.nat.tn*. Αρχειοθετήθηκε από το πρωτότυπο στις 7 Αυγούστου 2016. Ανακτήθηκε στις 29 Δεκεμβρίου 2021.
2. 1 2 3  (Αραβικά) Salah Saadi, Abou Zayane (3 Ιουλίου 2009). «Soirée culturelle sur Othman Kaak». *tunis.icro.ir*. Αρχειοθετήθηκε από το πρωτότυπο στις 29 Δεκεμβρίου 2021. Ανακτήθηκε στις 4 Ιουλίου 2019.
3. 1 2 3 4 5 6  (Γαλλικά) Gutron, Clémentine. «Kâak Othman». *dictionnairedesorientalistes.ehess.fr*. Ανακτήθηκε στις 4 Ιουλίου 2019.
4. ↑  (Γαλλικά) Bakalti, Souad (1996). *La femme tunisienne au temps de la colonisation (1881-1956)*. Histoire et perspectives méditerranéennes. Παρίσι: L'Harmattan. σελ. 90. ISBN 978-2738445490.
5. 1 2 3  (Αραβικά) «Othman Kaak». *mawsouaa.tn*. Ανακτήθηκε στις 4 Ιουλίου 2019.

|  |  |
| --- | --- |
| 

|  |
| --- |
| * Πύλη:Ιστοριογραφία
* Πύλη:Τυνησία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 120129242
* LCCN: n85203385
* ISNI: 0000 0001 2149 0115
* GND: 1021058254
* SUDOC: 094465967
* BNF: cb14635967b (data)

 |

 |